Poročilo skupne ture - Kamniško sedlo

Prva skalno-plezalna tura za tečajnike se je odvila 18.6.2011. Zaradi neugodne vremenske napovedi, se je, najprej načrtovana dvodnevna tura, izvedla v enem dnevu.
Sveže prenovljena koča se je izkazala za dobro izhodišče. Bližnja okolica ponuja raznovrstne plezalne smeri, lažjih stopenj, kot tudi zahtevnejših podvigov.
Ture se je udeležilo 13 alpinistov in starejših pripravnikov, v skalo pa smo peljali 15 tečajnikov. 
Vreme je bilo večinoma megleno in vetrovno. Zato smo se podali le v bližnje stene Brane in Planjave. Plezalo se je: Kratkohlača, Zajeda Brane + Šija Brane, steber X, smer Svetelove.
Tečajniki so, zaradi vetra, lahko občutili, kako poteka sporazumevanje v navezi, ko je komunikacija otežena. V praksi so utrdili svoja znanja gibanja naveze, spoznali različne načine vmesnega varovanja, izdelave sidrišč, spuste ob vrvi.
Med plezanjem si je en tečajnik lažje poškodoval gleženj. Za sestop do koče ni potreboval posebne pomoči. Med sestopom v dolino pa se je stanje poslabšalo. Mimoidoči alpinisti nismo znali razbrati resnosti poškodbe. Poškodovanec pa je zatrjeval, da pomoči ne potrebuje. Kasneje so mu bolečine onemogočile samostojen sestop. Sotečajniki so mu ustrezno pomagali in ga varno pripeljali v dolino.

Priporočila za v bodoče:
· Tura naj se vedno zaključi skupinsko, s kratko analizo pripomb in mnenj. Prav tako posamezni odhodi v dolino, onemogočajo pregled nad stanjem udeležencev.
· Vsakega poškodovanega udeleženca je potrebno jemati, kot ponesrečenca s težjo poškodbo. Nekateri enostavno iz lastnih zadržkov ne izrazijo resnosti težave. 
· Ob poškodovanem naj bo vedno nekdo prisoten. V primeru poslabšanja »nedolžne poškodbe« se mu lažje ponudi pomoč in primerno ukrepa.

